钦定古今图书集成/历象汇编/乾象典/第083卷 > 次韵章传道喜雨 苏轼
## 钦定古今图书集成/历象汇编/乾象典/第083卷 > 次韵章传道喜雨 苏轼

去年夏旱秋不雨，海畔居民饮咸苦。今年春暖欲生
蝝，地上戢戢多于土。预忧一旦开两翅，口吻如锋那
肯吐。前时渡江入吴越，布阵横空如项羽。农夫拱手
但垂泣，人力区区固难御。仆缘鬃尾困牛马，啖啮衣
服穿房户。坐观不救亦何心，秉畀炎火传自古。荷锄
散掘谁敢后，得米济饥还小补。常山山神信英烈，麾
“驾雷公呵电母。应怜郡守老且愚，欲把疮痍手摩抚。
山中归时风色变，中路已觉商羊舞。夜窗骚骚闹松
竹，朝畦泫泫流膏乳。从来蝗旱必相资，此事吾闻老
农语。庶将积润扫馀孽，收拾丰岁还明主。县前已窖
八千斛，率以一升完一亩。更看蚕妇过初眠，未用贺
客来傍午。”先生笔力吾所畏，蹙踏鲍谢夸徐庾。偶然
谈笑得佳篇，便恐流传成乐府。陋邦一雨何足道，吾
君盛德九州普。中和乐职几时作，试向诸生选何武。